Mutatu, 17 ya Kupupu
Mahi ankho petupu nawike utyivila okupopia elaka lio va Judeu.—Nee. 13:24.
Tyina tuhanoñgonoka omalongeso Ombimbiliya melaka ekuavo, otyo tyipondola okupaka motyitateka otyinene oupanga wetu na Jeova. Etyi Neemia akondoka ko Jelusalei, wamona okuti ovana vamwe kavetyivili okupopia elaka lio Hebreu. Mokonda ovana ovo ankho kavapondola okunoñgonoka Ondaka ya Huku, oupanga wavo na Jeova ankho ka wapamene. (Nee. 8:2, 8) Ovohe vamwe Ovakristau vakuatesako ewaneno lipopia elaka ekuavo, vaimbuka okuti ovana vavo vetupu oupanga wapama na Jeova. Mokonda yatyi? Tyina tutanga melaka ekuavo, katyitulundu ngatyina tukahi nokutanga melaka lietu muene. Tupu, mokonda katyapepukile okupopia elaka ekuavo, tupondola okuhimbika okusoka okuti efendelo tulingila Jeova hatyipuka tyesukisa unene. Ngotyo, namphila tuna ehando enene liokukuatesako ewaneno lipopia elaka ekuavo, mahi tuesukisa okuamena oupanga wetu na Jeova.—Mat. 4:4. w16.10 2:4-6
Mukuana, 18 ya Kupupu
Ekolelo . . . onthumbi yotyotyili yovipuka vikevelelwa, elekeso liotyotyili liovipuka namphila kavimoneka.—Heb. 11:1.
Ko Vakristau ekolelo otyituwa tyimwe tyakolela. (2 Tes. 3:2) Ngotyo, Jeova wavela kese umwe puvana vemuumbila “otyituwa otyo tyekolelo.” (Rom. 12:3; Gál. 5:22) Tupandula unene Jeova mokonda utuavela ekolelo. Jeova waava Omona wae ehole unene, ngotyo aveho vena ekolelo mu Jesus vapondola okuevelwa ononkhali mbavo. Otyo tyavela omphitilo ovanthu vakale omapanga a Jeova nokukakala nomuenyo uhapu. (João 6:44, 65; Rom. 6:23) Jeova una okankhenda okanene nonthue! Namphila tuvakuankhali tupu tunkhia, mahi Jeova utala okuti tutyivila okulinga ovipuka oviwa. (Sal. 103:10) Wetukuatesako okulilongesa onondaka onongwa konthele ya Jesus notyilikutila tyeyovo. Tyina tuhimbika okukala nekolelo mu Jesus nokumuhetekela, tyituavela omphitilo yokukakala nomuenyo uhapu.—1 João 4:9, 10. w16.10 4:1, 2
Mutano, 19 ya Kupupu
[Paulu wapopilile] ovalongwa onondaka ononyingi mbupameka.—Atos 20:2.
Paulu ankho upopia ovipuka oviwa konthele yovakuatate vae. Mokueenda kuomanima omanyingi walingile oungendi na vamwe povakuatate vae iya ankho uvei nawa, mahi kahonekele konthele yoviponyo viavo. Mahi, ankho uvepanda. Mongeleka, Paulu wapopia konthele ya Timoteo okuti, “omona wange mu Tatekulu, onthyolwe, nayumba onthumbi” tupu ankho una onthumbi yokuti Timoteo makuatesako vakuavo. (1 Cor. 4:17; Fil. 2:19, 20) Paulu wapopila Omawaneno o Korintu okuti Titu “omundyila yange ndyiundapa nae pala omahando enyi.” (2 Cor. 8:23) Tyotyili Timoteo na Titu vapamekelwe unene etyi vatanga onondaka Paulu apopia konthele yavo! Paulu na mundyila yae Barnabe ankho vapakele omuenyo wavo motyiponga opo vakapameke ovakuatate vavo. Mongeleka, ankho vetyii okuti ovanthu ovanyingi mepunda-umbo lio Listra ankho vahandele okuveipaa. Nongotyo, avakondoka-ko opo vakapameke ovalongwa ovape nokuvekuatesako okukala nekolelo mu Jeova. (Atos 14:19-22) Konyima, mo Efesu, etyi Paulu atala okuti ovanthu ovanyingi vanumana, ngwe apameka ovalongwa vakalamo.—Atos 20:1. w16.11 1:10, 11
umb_Latn umb_Latn umb_Latn umb_Latn tum_Latn umb_Latn hau_Latn cjk_Latn umb_Latn